題澄上人頤庵
作者：王之道
朝代：宋

paragraphs: 我生困語言，老大猶棲遲。
咄哉一言失，雖悔何能追。
常欲說向人，到口還忸怩。
不如静中坐，此理吾所知。
春風入城郭，古寺花開時。
廣庭積雨過，紅紫初紛披。
偶逢頤庵人，强丐頤庵詩。
是庵清而虚，底事名爲頤。
南陵有徐子，頃嘗吏於斯。
作字妙羲獻，學易深坎離。
慎言與節飲，卦象不可欺。
君看命名意，往往只在兹。